Husky Alaska

**''Husky'' Alaska** ialah satu baka anjing kereta luncur salji pekerja bersaiz sederhana yang dikembangkan khusus untuk prestasinya.

*Husky* Alaska ialah jenis anjing yang paling lazim digunakan untuk pertandingan perlumbaan anjing kereta luncur salji, dalam kedua-dua perlumbaan pecut jarak dekat dan juga perlumbaan ekspedisi jarak jauh seperti Perlumbaan Anjing Tarikan Jejak Iditarod, Yukon Quest, dan Finnmarksløpet.

## Perihal
*Husky* Alaska bukan baka yang diiktiraf secara rasmi oleh mana-mana kelab kenel dan juga tidak mempunyai piawaian baka formal. Tidak seperti baka yang dikembangkan untuk gelanggang pertunjukan, *husky* Alaska sebaliknya merupakan produk pemilihan teliti untuk trait anjing kereta luncur salji yang diingini daripada pelbagai baka lain, seperti aptitud untuk penarikan, daya ketahanan, kelajuan, kecerdasan, selera makan, dan toleransi terhadap cuaca ekstrem. Sebagai hasil daripada pembiakbakaan spesifik dan cermat ini yang berdasarkan hanya prestasi, kajian DNA menunjukkan bahawa *husky* Alaska mengongsi tunjuk tanda genetik dan sememangnya dapat dikenal pasti dengan tepat dalam ujian baka DNA.

*Husky* Alaska ialah keragaman anjing sangat atletik dan, sebagai baka silang anjing, penampilannya dapat berbeza-beza dengan ketara, walaupun pelbagai susur galur telah dibiakbakakan selama berbilang generasi dan masih membiak dengan sangat benar kepada jenis susur galur tersebut. Sesetengah susur galur *husky* Alaska mempunyai ciri sangat tradisional mirip spits *husky* dengan telinga mencucuk dan ekor melingkar, sementara susur galur lain lebih dekat menyerupai warisan *[[hound]]* atau *[[gundog]]* dengan telinga berhujung terlipat atau terkelepai, ekor lurus, dan ramping berlisu mirip anjing pemburu penglihatan. Memandangkan ia tidak dibiakbakakan dengan pertimbangan pengakuran, ciri kosmetik bukan pertimbangan untuk pembiakbakan dan ciri ini sebaliknya cenderung untuk mengikuti tujuan gaya kerja kereta luncur salji yang diniatkan untuk anjing berkenaan.

Pada umumnya, *husky* Alaska adalah lebih tinggi daripada ''husky'' Siberia dan berbinaan lebih ringan daripada malamut Alaska; *husky* Alaska mengongsi zuriat dengan kedua-duanya dan diturunkan daripada kedua-duanya. Secara purata, ia berdiri setinggi  dan berukuran seberat . Kaki kukuh ialah ciri penting dan trait yang diingini untuk pertimbangan pembiakbakaan. Dari segi binaannya, lapis bulu *husky* Alaska dapat berbeza-beza; ia biasanya mempunyai lapis bulu ganda dengan semua warna dan corak warna yang terlihat dalam pelbagai susur galur. *Husky* Alaska jenis jarak jauh kerap mempunyai lapis bulu ganda lebih padat untuk menghadapi suhu sejuk dan angin kencang dengan lebih baik, sementara susur galur pecutan mempunyai lapis bulu lebih pendek untuk membolehkan pelesapan haba lebih banyak semasa perlumbaan pada kelajuan tinggi.

*Husky* Alaska jenis jarak jauh lazimnya dilengkapi dengan kot anjing dan but kecil anjing semasa ekspedisi dan perlumbaan panjang, untuk mengawal atur suhu dan melindungi kaki anjing daripada ais dan rupa bumi kasar. Penggunaan kot anjing telah menjadi lebih lazim menjelang lewat abad ke-20 dan awal abad ke-21 kerana susur galur jarak jauh pun telah dibiakbakakan untuk kelajuan lebih tinggi, lalu mengorbankan sebahagian daripada lapis bulu ganda pelindung lebih berat dan lebih padat daripada leluhur baka Artik-nya.

## Sejarah
Apabila pedagang dan peneroka Eropah tiba di Alaska, mereka mencari hiburan tempatan dan beralih kepada perlumbaan dengan pengangkutan tempatan, iaitu anjing kereta luncur salji. Anjing peribumi yang terdapat di serata Alaska terkenal dengan kekuatan dan stamina hebatnya, tetapi kekurangan kepantasan, maka pelbagai persilangan ke luar dengan baka-baka lebih cepat Dunia Lama digunakan untuk menghasilkan anjing pelari lebih pantas, termasuk import Siberia yang mendominasi perlumbaan terancang tempatan di Alaska. Sejak permulaan abad ke-20, pelbagai pembiak baka telah beralih kepada pelbagai persilangan ke luar untuk menghasilkan susur galur anjing lumba berlainan. Kebanyakan susur galur kini mengandungi sesetengah bentuk warisan *husky* tradisional dalam susur galur masing-masing, dengan malamut Alaska dan *husky* Siberia sebagai yang paling lazim, sungguhpun ''husky'' Sungai Mackenzie, anjing Greenland, dan anjing Samoyed juga telah digunakan.

Pada separuh kedua abad ke-20, penggunaan utama anjing kereta luncur salji beranjak daripada utiliti kepada sukan, khususnya perlumbaan anjing kereta luncur salji kompetitif sebagai kerjaya. Untuk memudahkan kelajuan lebih tinggi untuk sukan perlumbaan, pelbagai baka *[[gundog]]* dan anjing pemburu penglihatan kini telah dibiakbakakan ke dalam susur galur *husky* Alaska, termasuk pointer, grehaun, anjing penuding berbulu pendek Jerman, *[[saluki]]*, *[[grehaun pemburu Rusia|borzoi]]*, *[[anjing pengutip Labrador|labrador]]*, dan seter; sesetengah pembiak baka malah telah menggunakan serigala pada berbilang kali.

## Zuriat
Kajian genetik menunjukkan bahawa *husky* Alaska berasal daripada anjing kampung Artik Amerika Utara prakolonial (termasuk pelopor kepada malamut Alaska) dan import Siberia (pendahulu kepada *husky* Siberia), yang dibiakbakakan secara bersilang dengan baka Eropah seperti pointer, anjing gembala Jerman, dan *[[saluki]]* untuk meningkatkan prestasinya.

Pada tahun 2015, sebuah kajian DNA menunjukkan bahawa *husky* Alaska, ''husky'' Siberia, dan malamut Alaska mengongsi hubungan genetik rapat antara satu sama lain dan berkaitan dengan anjing tarikan Chukotka dari Siberia. Baka-baka ini terpisah daripada dua baka anjing Inuit: anjing Eskimo Kanada dan anjing Greenland. *Husky* Siberia dan malamut kedua-duanya telah mengekalkan zuriat Siberia masing-masing dan telah menyumbang dengan ketara kepada *husky* Alaska, yang dikembangkan melalui persilangan dengan baka-baka Eropah.

Baka lain yang dikenal pasti telah menyumbang kepada takungan gen anjing kereta luncur salji *husky* Alaska termasuk pointer dan sebilangan baka bukan Artik lain mengikut kumpulan baka dan jenis. Variasi genetik pada *husky* Alaska telah dianalisis berdasarkan pengelompokan dua populasi berlainan dengan dorongan tujuan dalam takungan gen anjing kereta luncur salji Alaska: kumpulan jarak jauh dan kumpulan pecutan:
* Kumpulan jarak jauh menunjukkan sumbangan lebih tinggi daripada kumpulan Artik/Asia, terutamanya *husky* Siberia dan malamut Alaska, dan kumpulan mastif/terier yang terdiri terutamanya daripada anjing besar Pyrénées dan anjing gembala Anatolia. Kumpulan jarak jauh juga ditunjukkan lebih berbeza secara genetik, antara satu sama lain merentasi populasi berdasarkan kenel dan pada peringkat individu, berbanding dengan kumpulan pecutan.
* Kumpulan pecutan mempamerkan sumbangan lebih tinggi daripada anjing jenis pointer dan *saluki* dan sumbangan paling rendah daripada *husky* Siberia dan malamut Alaskan, serta anjing lari pecut ekstrem yang mempamerkan sumbangan tertinggi daripada zuriat *husky* Alaska yang sudah lama dibiakbakakan.
* Subkumpulan yang terpilih untuk analisis kerana pertindihannya antara jenis jarak jauh dengan jenis pecutan memaparkan sumbangan *saluki* paling banyak, yang lebih daripada anjing lari pecut esktrem atau anjing jarak jauh ekstrem.

## Kesihatan dan kemampuan fizikal

*Husky* Alaska telah dibiakbakakan secara terpilih khusus untuk prestasi atletiknya. Oleh itu, paras kebolehan atletiknya, serta kecekapan anabolisme adalah jauh lebih tinggi berbanding dengan anjing bela jinak purata, terutamanya dalam prestasi daya ketahanan. *Husky* Alaska jarak jauh adalah lebih laju daripada kebanyakan haiwan dan semua jenis anjing kereta luncur salji lain apabila berlari dalam jarak  atau lebih, biarpun semasa menarik muatan bersaiz sederhana. Kajian tentang keupayaan metabolisme pada anjing kereta luncur salji *husky* Alaska pekerja mendedahkan bahawa peralihan sistemnya kepada penggunaan sumber tenaga rendah glukosa (daripada karbohidrat tinggi glikogen) awal-awal semasa tempoh perjalanan panjang dan pergantungannya pada bahan api rendah glukosa ini (seperti yang lebih tinggi dari segi kandungan lemak dan protein) berterusan dan bahkan berlanjutan menjadi lebih jelas selepas bekerja dalam tempoh lama. Selera makan bagus ialah satu trait yang sangat diingini dan ditekankan dalam pilihan pembiakbakaan.

Seperti kebanyakan anjing kereta luncur salji pekerja, *husky* Alaska mampu menarik beban yang jauh lebih besar daripada berat badan sendiri semasa memakai abah-abah. Pasukan pecut *husky* Alaska mampu mencapai kelajuan sehingga , sementara pasukan khusus jarak jauh telah menamatkan perlumbaan sejauh  dalam tempoh hanya 8 hari, 3 jam, 40 minit, dan 13 saat dengan masa termasuk 40 jam rehat mandatori dan rehat rutin lain di sepanjang laluan.

Sebagai anjing kereta luncur salji pekerja bertujuan khusus, *husky* Alaska dapat tertakluk kepada keadaan kesihatan spesifik iklim atau kerja yang mungkin dialami oleh mana-mana anjing kereta luncur salji, seperti bronkitis berkaitan dengan suhu atau penyakit bronkopulmonari, yang juga dikenali sebagai "asma ski".

Pada tahun 2020, kajian terbesar setakat ini tentang "hematologi anjing dan analit biokimia serum" diterbitkan, yang dalamnya termasuk set data terbesar tentang anjing atlet sihat; anjing rujukan merupakan 4,804 ekor anjing kereta luncur salji yang berlatih untuk Perlumbaan Anjing Tarikan Jejak Iditarod, yang sebahagian besarnya merupakan *husky* Alaska. Kajian mendapati bahawa paras biokimia antipenuaan dan paras biokimia antiradang pada anjing tersebut meningkat seiring dengan masa dan latihan, lalu meningkatkan kebolehan fizikal dan mental anjing tersebut sehingga purata usia 6.6 tahun. Sungguhpun terdapat perbezaan ketara dari segi jantina, genetik, dan kelompok usia di kawasan lain, perbezaan tersebut tidak ketara secara statistik dan berada di luar skop kajian, yang menjadikan perbezaan tersebut tidak tersimpul secara saintifik walaupun diperhatikan.

## Tingkah laku
Tingkah laku dan perangai *husky* Alaska dapat berbeza-beza dengan banyak kerana kepelbagaian latar belakang genetik dan tujuan pembiakbakaan dalam baka ini. Seperti semua anjing kereta luncur salji, keinginan untuk menarik dan berlari adalah penting dan merupakan keutamaan tinggi dalam keputusan pembiakbakaan. Keterjaminan mental juga adalah penting kerana keperluan untuk anjing tersebut berada dalam jarak dekat dengan anjing lain semasa terikat dalam pasukan, dikendalikan oleh orang untuk penjagaan sesuai dan pengangkutan, dan untuk anjing dalam pasukan perlumbaan berprestasi dalam persekitaran yang termasuk denai yang sesak dengan penonton dan pasukan anjing lain.

Memandangkan anjing dibiakbakakan secara terpilih untuk keupayaannya sebagai anjing kereta luncur salji pekerja tanpa maklum balas fizikal langsung daripada pemandu, kecerdasan dan penyelesaian masalah sangat diingini pada sesuatu spesimen dan kerap merupakan tanda anjing pemimpin berbakat, yang kerap merupakan anjing yang mempunyai pertimbangan tertinggi dalam prospek pembiakbakaan. Anjing dijangka untuk membaca denai dan situasi melalui naluri dan pengalaman dan, oleh itu, kebolehan kognitif unggul kerap dibiakbakakan ke dalam susur galur *husky* Alaska seiring dengan atribut atletik fizikal.

## Moto
*Husky* Alaska ialah maskot bagi Sekolah Tinggi Louis E. Dieruff di Allentown, Pennsylvania.

## Lihat juga
* Senarai baka anjing
* *[[Husky]]*

## Catatan

## Rujukan